
AVIZ

asupra propunerii legislative pentru modificarea şi completarea 
Legii 571/2003 privind codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Legii 571/2003 privind codul fiscal, trimisă cu adresa nr. Pl-x 55 din 16 martie 2010, înregistrată sub           nr. 21/86 din 17 martie 2010. 
Senatul, în calitate de primă Cameră sesizată, a respins iniţiativa legislativă în şedinţa din 24 februarie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  24 martie 2010.
  Membrii Comisiei au examinat propunerea legislativă supus avizării, expunerea de motive, avizul favorabil al Consiliului Legislativ trimis cu adresa  nr. 1180 din 13 octombrie 2009 şi punctul de vedere al Guvernului transmis cu adresa nr. 161 din 25 ianuarie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât dispoziţiile propuse pentru art. 57 alin. (8) intră în contradicţie cu dispoziţiile referitoare la obligativitatea păstrării secretului fiscal de către funcţionarii publici din cadrul organului fiscal, obligaţie consacrată prin intermediul art. 11 alin. (1) din Ordonanţa Guvernului nr. 92/ 2003 privind Codul de procedură fiscală, republicată, cu modificările şi completările ulterioare.
  Mai mult decât atât, lărgirea sferei veniturilor pentru care se poate direcţiona 2 % din impozitul datorat pe venitul net anual impozabil cu venituri de natura dividendelor, dobânzilor, veniturilor din transferul proprietăţilor imobiliare generează un sistem foarte complicat de administrare, în condiţiile în care, anterior efectuării viramentului din bugetul de stat de către organul fiscal, este necesar un control pe fiecare sumă declarată ca venit realizat de persoana fizică. Pentru veniturile de natura celor de mai sus, se prevede impozitarea prin reţinere la sursă, impozitul fiind final.
 Totodată, membrii Comisiei au mai constatat că aplicarea acestei măsuri determină un impact negativ asupra veniturilor bugetare în sumă de 10 milioane lei. Acest impact a fost calculat în ipoteza unui procent de 20% din numărul de persoane care optează pentru direcţionarea către organizaţiile neguvernamentale, a 2% din venitul supus impozitării.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                       (2 voturi împotrivă), avizarea negativă a iniţiativei legislative.

În raport cu obiectul şi conţinutul său, iniţitiva legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
  Consilier  parlamentar
 Graziella Segărceanu

